এই সময়ের মানুষ বরং দুর্গ ভ্রমনে যায়। মুগ্ধ হয় স্থাপত্য সৌন্দর্যে। খুঁজে ফেরে বিনোদন। বিষাদময় ইতিহাস তাকে টানে না।ব্যতিক্রম নিশ্চয়ই রয়েছে। অনেকে হয়তো দুর্গে যান প্রাচীন দিনগুলিকে হৃদয় দিয়ে অনুভব করতে। তবে ইতিহাসকে পাশ কাটিয়ে দুর্গ যে আজকাল বিনোদনের কেন্দ্র হয়ে উঠছে তা খোদ যুক্তরাজ্যেই দেখে এলাম। স্কটল্যান্ডে ইবিস হোটেলের ছেলেটা মহা করিৎকর্মা। প্যাকেজট্যুর আপনি নিতে না চাইলেও ঝুলোঝুলি করতে থাকবে। রিসিপশনে টেবিলজুড়ে তার শুধু অফার আর অফার। আর তাই হোটেলে চেক-ইন করেই ভাবলাম অফারগুলোতে একবার চোখ বুলাই। এডিনবরায় থাকবো মোটে দুইদিন। তাই বেষ্ট অফারটাই লাগবে। অবাক ব্যাপার হচ্ছে সব অফারেই একটা স্পট কমন। স্টারলিং ক্যাসেল। দুর্গ দেখার কোনো ইচ্ছাই আমার ছিল না। কিন্তু হোটেলের দেয়া সব ট্যুর অফারেই ঘুরেফিরে এই স্টারলিং দুর্গ। মরিস, মানে রিসিপশেনের ছেলেটা আমার খুতখুতানি দেখে বলেই বসল, ‘ষ্টারলিং ক্যাসেল বাদ দিয়ে তুমি স্কটল্যান্ড ট্যুর শেষ করতে পারবে না। আমি কনফার্ম তুমি এনজয় করবে।’ এরপর তো আর কথা চলে না। ঠিক হল পরদিন ভোর সাতটায় সেইন্ট গেইল গীর্জার সামনে আমাদের গাড়ি অপেক্ষা করবে।